Bolesti i poremećaji povezani s alkoholizmom ugrožavaju svakog petog muškarca
"Rizik tokom čitavog života za razvoj ovisnosti o alkoholu je najmanje 15 posto, a kod muškaraca i do 20 posto," kaže psihijatar Marc S
Ovisnost o alkoholu pogađa ljude diljem svijeta. Oni koji prekomjerno konzumiraju alkohol sučeljeni su s višestrukim rizicima: od mogućnosti da podbace na poslu, te tako umanje svoj potencijal i za zaradu i za kreativnost, preko emocionalnih šteta za njih same i osobe oko njih, pa do, na koncu, uništavanja zdravlja. Novi pregled postojeće stručne literature pokazuje da je alkoholizam znatno učestaliji nego što su mnogi ljudi, a i njihovi liječnici, do sada vjerovali. Psihijatar Marc Schuckit proveo je desetljeća proučavajući ljude s problemom ovisnosti o alkoholu. Uz to, proučio je više od dvije stotine nedavnih znanstvenih i stručnih članaka o zdravstvenim problemima vezanim uz alkoholizam – uključujući dijabetes, moždani udar, traumatske nesreće, te probleme s jetrom, gušteračom, srcem i kostima. Ono što mu je posebno palo u oči je koliko je alkoholizam ustvari proširen: "Rizik tokom čitavog života za razvoj ovisnosti o alkoholu je najmanje 15 posto, a kod muškaraca i do 20 posto. To znači da se radi o velikom broju ljudi – i do petine muškaraca! – koji imaju ozbiljne probleme s alkoholom." No, Schuckit je ustanovio da isto tako postoji začuđujuće velik postotak ljudi kod kojih - suprotno uvriježenim mišljenjima - terapija postiže dobar uspjeh. Oni koji su voljni pristupiti terapiji imaju između 50 i 70 posto šanse da će završiti program, te biti trijezni i 'čisti' tijekom perioda u kojemu ih je dr. Schuckit obično pratio, između jedne i tri godine. Tolika apstinencija smatra se - kaže on – odličnim prognostičkim faktorom za znatno duži – pet do deset godina – period apstinencije. Schuckit dodaje da postoje novi lijekovi koji vrlo uspješno pomažu ljudima u ovladavanju ovisnosti, a – ističe on – i liječnici postaju sve bolji u pomaganju pacijentima da nađu odgovarajuću terapiju ponašanja. Rad dr. Schuckita objavljen je u časopisu The Lancet.